Gedagte vir die dag: Hart-oopmaak-tydFoto: pixabay.com Ons is geduldig en ons straal vriendelikheid uit. Die krag van die Heilige Gees is ook deur ons werksaam. Ons het ander mense regtig lief, sonder dat ons enigiets in ruil van hulle terugverwag. (2 Korintiërs 6:6) Daar is min tye wanneer die verskil tussen behoeftiges en gegoede mense so kontrasterend is soos juis tydens vakansie- en Kerstye. Terwyl sommige in luukse vakansiehuise kuier, sit ander in piepklein en gehawende sinkdakhuise en wonder waar hulle kos gaan kry. Terwyl ons om volgelaaide kostafels saam met familie en vriende sit en kuier, wonder ander hoe hulle gaan oorleef. Party sit in eensaamheid en wonder of daar ooit iemand is wat lief is vir hulle, wat régtig omgee. Natuurlik kan ek en jy nie in almal se behoeftes voldoen nie. Maar dalk kan ons één mens se lewe hierdie Kerstyd net ’n bietjie makliker en mooier maak. Miskien kan ons vanjaar iets van Jesus se kripliefde uitdeel aan iemand wat dit die minste verwag. Bid dat die Gees vanjaar vir jou sal wys aan wie se lewe jy ’n verskil kan maak. Gaan dan en doen dit. Maak my oë ’n slag wawyd oop en wys my hoe en aan wie om te géé, Here. Bron: Moed vir elke môre deur Milanie Vosloo Uitgewer: Christelike Uitgewersmaatskappy/CUM